Ülar Ploom
Ülar Ploom (sündinud 29. augustil 1955 Tartus) on eesti kirjandusteadlane, tõlkija ja luuletaja. Ta on süvendatult tegelenud hiliskeskaja ja vararenessansi (eriti itaalia) kirjanduse ja kultuuriga ning itaalia 20. sajandi kirjandusega, samuti itaalia kirjanduse retseptsiooniga Eestis. Ta lõpetas 1973. aastal Tartu 2. Keskkooli ja 1978. aastal Tallinna Pedagoogilise Instituudi inglise ja saksa keele õpetajana. 1994. aastal kaitses ta Tartu Ülikoolis magistrikraadi tööga "Francesco Petrarca "Secretum". Filosoofilis-filoloogiline interpretatsioon" (juhendaja Jüri Talvet). Ta on tõlkinud itaalia keelest, sealhulgas kaks Umberto Eco teost. Ploom on kirjutanud kommentaarid Harald Rajametsa tõlkele Dante Alighieri "Jumaliku komöödia" esimese osa "Põrgu" (Tallinna Ülikooli Kirjastus, Tallinn 2011) ja teise osa "Purgatoorium" (Tallinna Ülikooli Kirjastus, Tallinn 2016) eestikeelsele tõlkele.